Madridi Reali jalgpallimeeskond tunnistas Hispaania kõrgliigas koduväljakul Villarreali 1:0 paremust. Villarreali võiduvärava lõi 87. minutil hispaanlane Pablo Fornals.
Viimasest kolmest mängust vaid ühe punkti (viik Celta Vigoga) teeninud Real paikneb liigatabelis 32 punktiga neljandal kohal ning kaotab liider Barcelonale 16 (!) silmaga. Mõlemad meeskonnad on mänginud 18 kohtumist. Juhul kui Barcelona alistab homme võõral väljakul Real Sociedadi, libiseb Kataloonia meeskond Realist 19 punkti kaugusele.
Laupäevases esimeses mängus purustas Girona koduväljakul Las Palmase 6:0. Kübaratrikiga säras Keenia jalgpallur Michael Olunga. Girona hoiab 26 punktiga üheksandat kohta, Las Palmas paikneb 11 silmaga 20 meeskonna konkurentsis viimasel positsioonil.